**Economia de butxaca per estudiar fora de casa**

L’educació financera és important perquè ens ensenya a gestionar bé els diners i a prendre decisions econòmiques responsables. En un món on constantment hem de triar entre consumir, estalviar o invertir, tenir coneixements financers ajuda a evitar errors que poden tenir conseqüències en el futur, com per exemple gastar més del que es guanya, endeutar-se massa o no saber administrar un pressupost.

A més, l’educació financera fomenta la responsabilitat, l’autonomia i la previsió. Ens prepara per situacions reals de la vida i ens dona eines per viure amb més seguretat i tranquil·litat.

Com a entitat financera que som, volem impulsar l’educació en aquest àmbit i us proposem el repte de **fer un pressupost real per estudiar fora de casa,** partint del supòsit que decidiu continuar els estudis de cicle formatiu o universitaris en un centre d’una ciutat diferent de la vostra.

L’alumnat haurà de simular que marxen a estudiar fora de casa, ja sigui a Barcelona, Girona, Manresa, Madrid o qualsevol altra on hi hagi un centre d’estudis. El primer que haurà de fer és decidir quin tipus d’estudi i a quina població.

A partir d’aquí s’haurà de crear un pressupost mensualitzat del període escolar que impliqui aquest estudi (de setembre a juny per exemple), per mostrar si és viable econòmicament, tenint en compte els ingressos i les despeses que comporta.

Per això caldrà buscar informació real sobre el cost de la vida en la població escollida: allotjament (habitacions, residències d’estudiants, pis compartit,...), alimentació, transport, matrícula i altres despeses relacionades amb l’estudi com materials o llibres, despeses personals,...

També caldrà investigar sobre possibles fonts d’ingressos com ara beques, ajudes, treballs puntuals o comptar amb el suport familiar.

Important definir si aquestes despeses o ingressos són fixos (els tindrem sí o sí) i de l’import corresponent o variables (és a dir, que poden donar-se o no i ser de diferent import), i per tant sobre aquests es podrien fer ajustaments.

Molt rellevant també és tenir en compte la importància de generar estalvi per afrontar imprevistos o per poder realitzar activitats futures que necessitaran recursos.

Els resultats s’hauran de presentar en una infografia, incloent-hi el pressupost, així com les conclusions a les quals s’arriba després de tot el treball realitzat.